
Introducere

În cadrul Uniunii Europene trei state au o structură federală (Germania, Austria, Belgia), unul este cvasi-federal (Spania), iar restul pot fi definite drept state unitare
.


Dintre acestea, în pofida structurii lor unitare, câteva state au o organizare teritorială eterogenă. Astfel, Portugalia, Regatul Unit şi Finlanda cuprind regiuni care ocupă numai o parte din teritoriul lor naţional (regiuni autonome). Italia ocupă un loc aparte în această categorie, ca stat unitar „regionalizat”, cu regiuni care au atât un statut „obişnuit”, cât şi unul „special”.


Unsprezece state membre au doar un nivel de autorităţi sub-naţionale, adică „localităţi”; altele nouă au două niveluri (localităţi şi regiuni), iar ultimele opt au trei niveluri: localităţi, regiuni şi entităţi intermediare (departamente, provincii, judeţe etc.). 


Criza economică şi financiară a devenit un catalizator al reformei: în unele ţări autorităţile sub-naţionale au trecut printr-un proces de reorganizare teritorială, în vreme ce într-o serie de state membre ale UE, organizarea instituţională a puterii a cunoscut schimbări considerabile. Potrivit studiilor, schimbările nu se îndreaptă totuşi întotdeauna în direcţia unei descentralizări sporite: regiunile au fost consolidate în 7 dintre cele 27 de state membre
, iar altele 6 fie că au în program, fie că intenţionează să introducă forme mai pronunţate de regionalizare
. Însă în 10 state membre, nivelul regional şi-a pierdut treptat din puteri sau competenţe, ori se poate constata o anume reticenţă în continuarea reformelor
.


S-a acordat o atenţie specială finanţelor transferate de la bugetele naţionale către entităţile sub-naţionale, pornind de la premisa că unul dintre factorii care împiedică îndeplinirea obiectivelor bugetare la nivelul central de guvernare ar putea fi comportamentul guvernelor locale. Această presupunere nu este însă corectă, pentru că nu descentralizarea fiscală în sine poate avea efecte adverse asupra disciplinei bugetare la nivelul guvernului central
.


Potrivit studiilor, în contextul crizei fiscale, transferurile către sectorul public local au scăzut considerabil în anul 2011, cu un procent de -4,9%, în condiţiile în care primele şi subvenţiile reprezintă peste jumătate (58,4%) din veniturile guvernelor locale/regionale din UE
.


Raportul recent al Comisiei Europene privind finanţele publice în UEM
 pune în evidenţă tendinţe tot mai pronunţate de descentralizare fiscală în rândul statelor membre, cu venituri şi cheltuieli preponderente la nivel local sau regional. Raportul subliniază faptul că resursele proprii, de exemplu din impozite şi taxe de la nivelul sub-naţional autonom, reprezintă instrumente de finanţare mai eficiente decât transferurile de la guvernul central. Cu toate acestea, în raport se menţionează că, în medie, guvernele sub-naţionale din întreaga UE utilizează preponderent fondurile din transferuri decât sumele obţinute din impozite, ca sursă principală de finanţare. 

Administraţiile locale şi regionale funcţionale şi o descentralizare reală ar trebui să se întemeieze pe principiile subsidiarităţii, guvernanţei pe mai multe niveluri, coeziunii sociale şi teritoriale, echităţii, cooperării, solidarităţii şi complementarităţii.


Este foarte important ca guvernanţa locală şi regională să se realizeze de către organe alese în mod democratic, incluzive şi reprezentative, care să manifeste responsabilitate faţă de cetăţeni. Tocmai această apropiere faţă de cetăţeni scoate în evidenţă valoarea adăugată a democraţiei locale şi regionale. Buna guvernanţă şi transparenţa sporesc legitimitatea şi responsabilitatea organelor locale şi regionale.


Decizia de a trece la reforme care să conducă la deconcentrarea sau descentralizarea puterilor şi a resurselor financiare ar trebui să răspundă dorinţelor şi nevoilor cetăţenilor şi ale comunităţilor locale şi regionale. Trebuie subliniat că există anumite avantaje ale guvernanţei descentralizate, precum o evaluare mai corectă a nevoilor cetăţenilor, (co)elaborarea de politici în măsură să stimuleze creşterea economică durabilă şi competitivă, o bună gestiune financiară şi investiţii mai eficiente la nivel local şi regional, consolidarea autonomiei şi a democraţiei locale şi regionale, precum şi o responsabilitate nemijlocită şi transparenţă sporită.


Transferul de competenţe către autorităţile regionale şi locale trebuie neapărat însoţit de accesul la mijloacele financiare necesare, care să le ofere posibilitatea de a-şi asuma pe deplin responsabilităţile. Lipsa resurselor le pune în imposibilitatea de a-şi exercita competenţele potrivit cerinţelor impuse de guvernele federale sau cetăţeni. Descentralizarea răspunde într-o oarecare măsură temerilor pe care globalizarea şi schimbările sociale şi economice petrecute la nivel mondial le induc în rândul populaţiei.


Guvernanţa pe mai multe trepte asigură cooperarea tuturor nivelurilor în exercitarea competenţelor şi în procesul decizional. Subsidiaritatea şi guvernanţa pe mai multe niveluri au la bază o autonomie locală şi regională puternică.


Principiul subsidiarităţii, cu alte cuvinte necesitatea ca deciziile să fie adoptate la nivelul cel mai apropiat de cetăţeni, fapt ce conduce la rezultate eficiente, este recunoscut în mod expres în Tratatul de la Lisabona ca fiind aplicabil întregului spectru al guvernanţei din UE, adică la nivelurile european, naţional, local şi regional. Subsidiaritatea reprezintă premisa punerii în practică a guvernanţei pe mai multe niveluri
.


Descentralizarea fiscală reprezintă baza repartizării competenţelor şi una dintre cele două funcţii esenţiale ale guvernării locale, ca furnizor de servicii pentru o comunitate locală şi un instrument de autoguvernare democratică. Descentralizarea administrativă şi descentralizarea politică sunt strâns interconectate cu descentralizarea fiscală, fiind interdependente. Există o bază largă de evidenţe  empirice care demonstrează necesitatea descentralizării fiscale, cu condiţia să fie respectate anumite condiţii conceptuale
.


Descentralizarea cheltuielilor poate îmbunătăţi echilibrul guvernanţei, dat fiind că fondurile publice pot fi mai bine adaptate la necesităţile de la nivel sub-naţional, ceea ce conduce la o eficienţă crescută a cheltuielilor. Descentralizarea cheltuielilor contribuie, în general, la un mai mare echilibru al guvernanţei, prin cheltuieli mai reduse şi venituri mai mari, atunci când veniturile de la nivelele II sau III provin în marea lor majoritate din taxe (mai ales taxe autonome), dar acest echilibru se strică atunci când veniturile provin mai ales din transferuri de fonduri. Descentralizarea fiscală poate, în orice caz, afecta negativ echilibrul guvernanţei, atunci când nu se urmăreşte realizarea de economii la producţia de bunuri publice, când are loc o multiplicare şi suprapunere inutilă a procedurilor administrative şi atunci când productivitatea capacităţii de guvernare şi administraţie de la nivelul local este insuficientă
. Politicile destinate descentralizării fiscale trebuie acompaniate de măsuri care să garanteze elementele de combatere a corupţiei şi alegeri libere şi echitabile şi la nivel local.


În prezent, Uniunea Europeană pune în practică o serie de măsuri referitoare la cadrul fiscal şi bugetar la toate nivelurile de guvernanţă şi prevede, de exemplu, o mai atentă supraveghere a bugetelor sub-naţionale. Acest lucru nu are loc doar ca urmare a crizei financiare, ci şi ca rezultat al experienţei dobândite, care arată că dezvoltarea politicilor economice şi fiscale nu poate fi separată.

Nu există un model unic aplicabil relaţiilor fiscale dintre diferitele niveluri de guvernanţă din fiecare ţară; experienţa statelor membre ale UE furnizează o multitudine de abordări posibile. Cu toate acestea, anumite condiţii favorizează apariţia unor beneficii. Mecanismele politice ar trebui să permită comunităţilor locale să-şi exprime preferinţele şi priorităţile faţă de reprezentanţii lor aleşi; ele ar trebui să-i încurajeze pe aleşi să răspundă pozitiv la aceste priorităţi şi, de asemenea, să permită responsabilizarea persoanelor oficiale şi reprezentanţilor aleşi.


La nivel naţional, o repartizare corespunzătoare a responsabilităţilor între diferitele tipuri de guvernare din sectorul public implică transferul puterii de decizie de la guvernul central spre nivelul local/regional. Provocarea constă în structurarea corespunzătoare a alocării cheltuielilor, a veniturilor, a responsabilităţilor interguvernamentale, a transferurilor şi garanţiilor interguvernamentale, precum şi a datoriei/împrumuturilor la nivel sub-naţional. Aplicarea celor mai bune practici poate contribui la această structurare; Uniunea Europeană s-a angajat să respecte autonomia regională şi locală, aşa cum prevede în special art. 4 alin (2) din TUE.


Membrii Consiliului Europei au ratificat în anul 1985 Carta europeană a autonomiei locale, art. 9 referindu-se în mod explicit la necesitatea alocării unor resurse financiare adecvate pentru a executa sarcinile ce revin nivelului de guvernare local. Carta stipulează în acest sens că pentru aleşii locali, efectuarea unui calcul politic în evaluarea avantajelor serviciilor prestate în raport cu costul pentru contribuabilul local sau utilizator, este o obligaţiune fundamentală. Este recunoscut că legislaţiile centrale sau regionale pot fixa limite generale pentru împuternicirile colectivităţilor locale în materie fiscală, totuşi ele nu trebuie să împiedice funcţionarea eficace a responsabilităţii politice la nivel local.


Instrumentele şi procesele administrative corespunzătoare, cum ar fi procesele de participare şi de fixare în mod transparent a bugetelor locale, o administraţie fiscală solidă şi controlul asupra angajaţilor de la nivel local trebuie să corespundă necesităţilor din ţara respectivă.


BUGETELE LOCALE


Rolul şi importanţa bugetelor locale cresc pe măsură ce procesele de descentralizare de la nivelul statelor, fie ele la nivel european sau mondial, se intensifică
. Procesul de descentralizare, care presupune transferul puterii de decizie şi administrare de la nivel central la nivel local, va crea, cel puţin la nivel teoretic, discrepanţe în ceea ce priveşte gradele de dezvoltare ale regiunilor - cu cât nivelul veniturilor colectate de către o regiune va fi mai ridicat şi eficienţa utilizării acestor resurse va fi mai mare, cu atât mai dezvoltată va fi regiunea respectivă. Astfel, procesul de descentralizare va crea o concurenţă între regiuni
 şi de aceea, acest proces este unul de durată şi care implică o multitudine de componente de ordin politic, tehnic, administrativ şi fiscal.

Veniturile bugetare locale se constituie din venituri proprii, formate din: impozite, taxe, contribuţii, alte vărsăminte, alte venituri şi cote defalcate din impozitul pe venit; sume defalcate din unele venituri ale bugetului de stat; subvenţii primite de la bugetul de stat şi de la alte bugete; donaţii şi sponsorizări; sume primite de la Uniunea Europeană şi/sau alţi donatori în contul plăţilor efectuate şi prefinanţări. 
Fundamentarea veniturilor proprii ale bugetelor locale se bazează pe constatarea, evaluarea şi inventarierea materiei impozabile şi a bazei de impozitare în funcţie de care se calculează impozitele şi taxele aferente, evaluarea serviciilor prestate şi a veniturilor obţinute din acestea, precum şi pe alte elemente specifice, în scopul evaluării corecte a veniturilor. Donaţiile şi sponsorizările se cuprind, prin rectificare bugetară locală, în bugetul de venituri şi cheltuieli numai după încasarea lor
.
În contextul perioadei de criză economică manifestată în ultimii ani, ţările europene au fost nevoite să ajusteze componentele bugetelor locale în cadrul bugetelor generale consolidate, pentru a putea face faţă efectelor crizei, de aceea fiind necesară studierea nivelului cheltuielilor, dar şi a veniturilor bugetelor locale raportate la nivelul bugetelor generale consolidate. Ponderile cheltuielilor bugetelor locale în raport cu cheltuielile bugetului general consolidat se regăsesc mai jos. Media acestora la nivel european este de aproximativ 23%, înregistrându-se o uşoară scădere în anul 2010, probabil cel mai afectat de criză, însă tendinţa este una crescătoare.
	An
	2008
	2009
	2010
	2011
	2012

	Media %
	23,6
	23,5
	23,15
	23,22
	23,36



Unităţile administrativ-teritoriale gestionează o parte semnificativă a cheltuielilor de capital din cadrul bugetului general consolidat. În medie, în cele 27 de ţări ale Uniunii Europene, (studiile analizate nu cuprind şi Croaţia), cota deţinută de unităţile administrativ-teritoriale este de aproape două treimi din valoarea brută a capitalului public total. Deci, în perioada de recesiune economică capacitatea autorităţilor locale de a finanţa şi de a implementa investiţii de capital este critică. Ele pot contribui la redresarea economică prin menţinerea nivelului de investiţii publice şi lansarea de noi proiecte atunci când investiţiile private sunt încetinite. Cu toate acestea, autorităţile locale sunt într-o proporţie destul de mare dependente de resurse externe, cum ar fi subvenţiile şi transferurile de la bugetul de stat, lucru care face din investiţiile de capital o ţintă uşoară a restricţiilor şi, prin urmare un element destul de vulnerabil al bugetului public. Cheltuielile locale de capital sunt în strânsă legătură cu nivelul de descentralizare fiscală. În ţările mai descentralizate, ponderea cheltuielilor de capital ale unităţilor administrativ-teritoriale este cu mult peste media UE, în timp ce în ţările cu un nivel mai scăzut de descentralizare fiscală, ponderea este mai mică (sub medie). Există excepţii, în ţările cu investiţii mari de capital: în ţările mai puţin descentralizate, cum ar fi Letonia, Irlanda, Slovacia sau în cazul în care cheltuielile locale de capital sunt finanţate în principal prin fondurile structurale ale UE, în Italia şi Franţa, descentralizarea explică parţial nivelul ridicat al cheltuielilor locale de capital.
Se remarcă faptul că ţările nordice (Danemarca, Suedia, Finlanda, Norvegia) puternic descentralizate înregistrează ponderi peste media ţărilor europene, ajungând chiar şi la peste 60% în cazul Danemarcei. În schimb, în ţările sudice (Malta, Cipru, Grecia), în care descentralizarea este foarte slabă, ponderile sunt sub nivelul mediu, ajungând şi la 2% (cazul Maltei). Acelaşi lucru se întâmplă şi în cazul veniturilor, media la nivel european fiind în jur de 24%. 

	An
	2008
	2009
	2010
	2011
	2012

	Media %
	23,73
	25,53
	25,26
	24,55
	24,19


Recesiunea economică a afectat bugetele locale cu o oarecare întârziere: cota unităţilor administrativ-teritoriale în totalul cheltuielilor generale de capital ale statului a fost de 65,5% în 2009, dar a început să scadă în anul următor (63%). Acest interval de timp a fost cauzat parţial de programele de stimulare economică aplicat în ţările mai dezvoltate ale Europei şi în parte de o mai bună capacitate de absorbţie locală a fondurilor UE. Experţii economici apreciază că până în 2010, al treilea an al crizei economice, aceste resurse s-au diminuat şi, de asemenea, tendinţa generală de centralizare a făcut ca administraţiile locale să fie mai puţin atractive în ceea ce priveşte investiţiile de capital din sectorul public (de exemplu, Portugalia, Bulgaria, Danemarca, Grecia, Estonia). În ţările UE-27, cheltuielile de capital ale administraţiilor locale au scăzut cu 10,5% în anul 2010 faţă de anul precedent. Doar şase ţări au fost în măsură să crească formarea cota de capital brut: printre acestea cinci dintre ele sunt state devenite recent membre, care beneficiază în principal din granturi UE (Lituania, Ungaria, Slovacia, România, Polonia). Restul ţărilor, au menţinut cheltuielile de capital la acelaşi nivel sau chiar le-au scăzut. În afară de ţările mai puţin descentralizate (Malta, Bulgaria, Cipru), majoritatea au resimţit criza, mai ales ţări precum Grecia, Portugalia, Spania şi Italia. Deci, spre deosebire de tendinţele favorabile din anul 2009, când investiţiile locale de capital au crescut cu 11,8 % în ţările din UE-27, anul următor a adus schimbări drastice. Încetinirea creşterii economice a afectat autorităţile locale, cu o întârziere de un an. Pentru a putea face faţă presiunilor financiare, acestea au trebuit să taie din toate veniturile lor, pentru a putea echilibra bugetele adoptate.

După anul 2011, creşterea economică a determinat localităţile şi regiunile să fie mai încrezătoare urmând trendul pozitiv prin utilizarea de resurse legate de ciclul de afaceri. Acest lucru a condus de multe ori municipalităţile la acumularea de datorii, ajungând la un potenţial nesustenabil de îndatorare. Toţi aceşti factori au condus la reacţii politice divergente la criză în măsura în care autorităţile locale trebuie să fie protejate de către guvernele centrale împotriva celor mai grave efecte produse de bugetele în scădere, dar şi să-şi asume o sarcină disproporţionată în criză. Acest lucru este de înţeles, precum şi atenţia politică acordată pentru cheltuielile locale nu este aceeaşi în ţările în care autorităţile locale nu asigură servicii sociale esenţiale. 


În mai mult de jumătate dintre ţările pentru care există date, bugetele generale locale au scăzut mult pe agregat decât cele centrale corespunzătoare, cel puţin într-unul dintre cei doi ani de criză. Această tendinţă este evidentă în multe ţări din Europa Centrală şi de Est (Ungaria, România, Slovacia, Bulgaria, Estonia, Croaţia, Serbia), dar, de asemenea, în unele vechi state membre (Franţa, Italia, Irlanda). Alte ţări pentru care există doar date parţiale (Spania, Grecia) aparţin tot acestei categorii. Doar în câteva ţări există date care relevă faptul că guvernele centrale au aplicat în mod deliberat o presiune asupra bugetelor locale, în scopul de a face faţă efectelor crizei, fie prin reducerea transferurilor şi împrumuturilor locale, fie prin obligarea autorităţilor locale de a avea excedente (Serbia, Bulgaria). 


Sunt doar câteva state în care guvernele centrale au reuşit să protejeze bugetele locale de impactul crizei, prin creşterea volumului de transferuri în primul an al crizei (Franţa, Republica Cehă, Slovenia, Rusia) sau în cel de-al doilea (Polonia), dar, de asemenea, prin revizuirea ratelor de impozitare locale, care sunt stabilite prin legislaţia naţională. În Marea Britanie bugetele locale au fost relativ protejate în criză, în contrast cu cele centrale (deşi se confruntă acum cu reduceri substanţiale începând din anul 2011). Grupul scandinav (Suedia, Danemarca, Finlanda) şi-a putut proteja bugetele pe toată perioada crizei - au reuşit să îşi protejeze bugetele locale mari de la orice reducere, deşi bugetele centrale au scăzut în primul an, în toate cele trei ţări. Acest lucru a fost în principal efectul stabilizatorilor intrinseci în mecanismele de transfer interguvernamentale, care au ajutat la neutralizarea impactului şocurilor bugetare privind serviciile sociale. Gradul de îndatorare al autorităţilor locale a crescut, cu doar câteva excepţii: grupul scandinav şi alte câteva ţări precum Croaţia sau Republica Cehă. Cu toate acestea, există o diferenţă mare între statele membre vechi ale UE sau Turcia, unde datoria municipală este de peste 100% din totalul veniturilor locale, şi ţările scandinave sau noile state membre ale UE în care acesta este încă mult mai mică. 

Din datele existente, toate autorităţile de colectare fiscală funcţionează la nivel local sau regional, cele naţionale având rolul de coordonare. Sumele astfel obţinute devin parte a bugetelor naţionale şi se reîntorc la nivel local în urma unor proceduri. 
	
	Venituri din granturi ale autorităţilor locale
	Granturi generale
	Granturi specifice
	Nevoia de egalizare
	Resurse pentru egalizare

	Marea Britanie
	73%
	mare
	scăzut
	mare
	mediu

	Olanda
	71-83%
	mediu
	mediu
	mare
	mediu

	Germania
	46%
	mediu
	mediu
	mediu
	mare

	Franţa
	35%
	mare
	scăzut
	mediu
	mediu

	Danemarca
	18%
	mare
	scăzut
	mare
	mare

	Finlanda
	15%
	scăzut
	mare
	mare
	mare

	Polonia
	50-60%
	mediu
	scăzut
	mare
	mediu

	Slovacia
	60-70%
	mediu
	mare
	mare
	mediu


Comparaţie privind sistemele de finanţare de la bugetul naţional
	
	Reforma administrativă şi teritorială
	Transferul de fonduri
	Formula de bază
	Nivelul de obiectivitate al factorilor
	Complexitatea formulei
	Nivelul de date necesar

	Marea Britanie
	Da
	Echilibru pentru granturi generale
	Caracteristici demografice şi fizice
	Înalt


	Înalt


	Înalt



	Olanda
	Da
	Combinaţie de granturi generale şi specifice
	40 de indicatori economici şi sociali
	Înalt


	Înalt


	Înalt



	Germania
	Da
	Combinaţie de granturi generale şi specifice
	Pe cap de locuitor
	Înalt


	Mediu
	Mediu

	Franţa
	Nu
	Echilibru pentru granturi generale
	Pe cap de locuitor
	Înalt


	Mediu
	Mediu

	Danemarca
	Da
	Echilibru pentru granturi generale
	Pe cap de locuitor
	Înalt


	Mediu
	Mediu

	Finlanda
	Da
	Echilibru pentru granturi specifice
	Caracteristici demografice şi fizice
	Înalt


	Mediu
	Mediu

	Polonia
	Da
	Combinaţie de granturi generale şi specifice
	Pe cap de locuitor
	Înalt


	Mediu
	Mediu

	Slovacia
	Da
	Echilibru pentru granturi specifice
	Pe cap de locuitor
	Mediu
	Mediu
	Mediu


Compararea interguvernamentale sistemelor de transfer de fonduri interguvernamentale

State membre ale Uniunii Europene

FRANŢA

Franţa este o republică unitară, cu o structură complexă de guvernare sub-naţională. Ca urmare a Legii privind descentralizarea, adoptată în anul în 1982, există trei niveluri ale administraţiei locale: regiuni, departamente şi municipalităţi (comune). 
Municipalităţile sunt cele mai vechi organizaţii locale din Franţa. Ele pot varia considerabil în funcţie de mărimea populaţiei şi au atribuţii în domeniul serviciilor locale, cum ar fi planificarea urbană, politica de dezvoltare, unităţile de învăţământ (cu excepţia salariilor profesorilor), colectarea deşeurilor, drumurile şi alimentarea cu apă a localităţilor. Responsabilitatea pentru unele servicii, cum ar fi politica socială, este împărţită cu departamentele. 

Departamentele sunt responsabile pentru o gamă largă de servicii, printre care educaţia, transportul şcolar, construirea şi întreţinerea drumurilor departamentale şi turismul.

Regiunile sunt cele mai noi structuri administrative din Franţa şi au fost create în 1959 pentru o mai bună planificare economică şi de dezvoltare a infrastructurii. În 1982 au devenit entităţi autonome, cu o adunare aleasă şi competenţe specifice. Regiunile sunt responsabile pentru planificarea şi dezvoltarea economică, construcţia şi întreţinerea liceelor, etc.  
Nu există nici o ierarhie a autorităţilor locale, acestea fiind independente una faţă de cealaltă şi, totodată, faţă de celelalte structuri.

Alocarea fondurilor de la bugetul naţional la bugetele locale se realizează prin lege, potrivit programelor anuale. Aceste fonduri sunt prevăzute în bugetul general adoptat de Parlament, fiind prezentate de Ministrul de interne şi propuse de Consiliul finanţelor locale. Această structură este formată din funcţionari publici, membri ai adunărilor parlamentare, reprezentanţi aleşi ai regiunilor, departamentelor şi municipalităţilor şi membri ai guvernului naţional. 
După adoptarea bugetului de către Parlament, Consiliul finanţelor locale supraveghează distribuirea fondurilor, în conformitate cu prevederile liniilor directoare stabilite. Legea nu permite nici o posibilitate de neatribuire a fondurilor.

Franţa a utilizat un proces de determinare a alocărilor totale de la bugetul de stat care este aplicat în fiecare an, existând o anumită predictibilitate şi stabilitate a procesului de atribuire a sumelor necesare de la bugetul de stat. Subvenţiile acordate anual sunt majorate cu un procent reprezentând rata anuală prognozată a inflaţiei, precum şi jumătate din rata de creştere procentuală reală a PIB-ului, dacă este pozitiv. Această abordare asigură o anumită stabilitate şi transparenţă în procesul de determinare a valorii anuale a transferurilor fiscale interguvernamentale către toate structurile naţionale şi menţinerea cadrului necesar de creştere economică a acestora.

	Structură

	Nivel de guvernare
	Număr of unităţi
	Populaţie *2013

	Republică
	1
	56.614.493

	Regiuni
	22
	249.737 - 10.660.554

	Departamente 
	96 (+4 de peste mări)
	72.825 - 2.152.423

	Municipalităţi
	36,763
	49 - 300.000


În ultimii 20 de ani tendinţa a fost aceea de a oferi guvernelor locale mai multă flexibilitate în colectarea veniturilor, asigurând în acelaşi timp o mai mare echitate prin acordarea de diferite compensaţii şi aplicarea de redistribuiri. 

Principalele mecanisme sunt:

• acordarea de fonduri pentru funcţionarea generală a municipalităţilor (27-30% din veniturile totale) şi departamentelor (7% din veniturile totale), cu excepţia regiunii Paris, finanţate din taxa TVA colectată la nivel naţional. 
• compensarea veniturilor pentru randamente scăzute privind taxa de afaceri, impozitul pe proprietate şi alte taxe locale, în principal, din fondul de echilibrare fiscală de afaceri, din care o parte este alocată de către prefecţii regiunilor.

• subvenţii pentru investiţii, care sunt deosebit de importante pentru departamente, dintre care 65% sunt alocate din Fondul de Compensare TVA (returnarea TVA pentru construcţii), completate de subvenţii de capital, subvenţii ministeriale specifice şi altele.

• un grant general de descentralizare pentru a compensa funcţiile noi (care nu sunt acoperite din alte fonduri) transferat de către guvernul naţional pentru guvernele locale, cu un grant special pentru Corsica.
Criteriile pentru acordarea de subvenţii sunt stabilite de către Parlament, în urma propunerilor ministrului responsabil, cu avizul Comitetului pentru finanţe locale. Sistemul complex de resurse şi nevoi de egalizare pentru municipalităţi, acordat până în anul 1994, a fost înlocuit cu un grant fix în cuantum de 90% din subvenţia totală, în funcţie de alocarea din anul anterior. Restul de 10% include:

- o compensaţie pentru cheltuielile suplimentare ale comunelor care îndeplinesc un rol central în zona lor;
- o compensaţie pentru cheltuielile suplimentare, ca urmare a turismului sezonier;
- o compensaţie de "solidaritate urbană" pentru municipalităţile cu mai mult de 10.000 de locuitori şi un procent mic de locuinţe sociale pentru populaţia cu venituri sub medie.
OLANDA
Regatul Ţărilor de Jos are un sistem dualist de guvernare sub-naţională, format din 12 de provincii şi municipalităţi. În plus, există un tip distinct de autoritate locală numită Waterschappen, care este responsabilă pentru managementul apei. Aceste structuri au propriile lor surse de venit (în special din taxa de poluare a apei plătită de gospodării şi întreprinderi) şi nu beneficiază de fonduri de la guvernul central.
	Structură

	Nivel de guvernare
	Număr de unităţi
	Populaţie *2013

	Guvern naţional
	1
	15.494.000

	Provincii
	12
	225.000 - 3.300.000

	Municipalităţi 
	538
	933 - 590.000


Volumul de subvenţii generale şi specifice acordată provinciilor este determinată de guvernul central. Din 1995, se realizează o corelaţie pozitivă între cheltuielile guvernului central şi volumul fondurilor acordate provinciilor şi municipalităţilor. Cu alte cuvinte, în cazul în care se produce creşterea cheltuielilor administraţiei centrale, trebuie să crească şi volumul total al fondurilor distribuite bugetelor locale. Fondurile sunt alocate de două ministere, Ministerul Finanţelor şi Ministerul de Interne. În acest scop au loc consultări bi-anuale cu organizaţiile care reprezintă provinciile şi municipalităţile.

Importanţa subvenţiilor generale pentru municipalităţi a crescut în ultimii zece ani, în timp ce atât numărul, cât şi volumul de subvenţii specifice au fost reduse. Fondurile specifice acordate de la bugetul de stat sunt folosite pentru o serie de funcţii necesare ale structurilor sub-naţionale, cum ar fi asistenţa socială, educaţia şi dezvoltarea urbană. Specificul general al subvenţiilor pentru educaţie este legat de dreptul constituţional al persoanelor de a primi finanţare pentru şcolile bazate pe principii religioase sau filosofice. Granturile sunt, de asemenea, comune, în special pentru proiectele majore de investiţii de capital, cum ar fi o nouă linie de metrou. Nu se face nicio distincţie între veniturile pentru cheltuielile recurente şi banii pentru investiţii de capital.
În teorie, municipalităţile sunt libere să planifice cum doresc sumele alocate, dar în practică, 50% din sume trebuie să fie cheltuite conform cerinţelor guvernului naţional. Ca răspuns la solicitările de descentralizare, subvenţiile tradiţionale specifice sunt treptat înlocuite cu unele mai versatile, "multi-scop", pentru domenii de politici generale, cum ar fi reabilitarea socială, reamenajarea urbană şi proiecte de infrastructură mai mici.

Formula de alocare pentru sume de la bugetul de stat încearcă să echilibreze responsabilităţile de cheltuire a banilor, prin aplicarea unor criterii obiective de alocare a acestora, cum ar fi numărul de locuitori, structura socială şi funcţia regională a autorităţii. Pentru municipalităţile mari se au în vedere alte criterii suplimentare, cum ar fi caracteristicile şi tipul locuinţelor, structura socială sau funcţia urbană a unei localităţi, pentru a satisface nevoile de cheltuieli mai mari ale acestor structuri. Municipalităţile au fost grupate în diferite tipuri, fiecărui tip fiindu-i alocat o sumă fixă. Noua formulă este proiectată pentru a creşte veniturile centrelor urbane mai sărace, permiţând astfel o egalizare a ratelor de impozitare pe proprietate, care sunt stabilite la nivel local în oraşe şi împrejurimile lor mai bogate. 

Sumele acordate provinciilor constau dintr-o parte fixă, ​​relativ mare, pentru a acoperi costurile de bază, precum şi o componentă ce se calculează în funcţie de numărul de locuitori, raportul dintre pământ şi apă al zonei respective, structura costurilor existente, precum şi capacitatea de dezvoltare a provinciei. Calculul costurilor este legat de cinci grupuri importante de sarcini comune (drumuri, transporturi şi managementul apei, conservarea mediului şi planificare, economie şi turism, artă şi sănătate, administraţie generală şi siguranţă publică).


Ajustările ce pot fi aplicate în cadrul formulei de alocare nu mai trebuie să fie aprobate de Parlament, dar trebuie implementate prin intermediul legislaţiei adoptate la nivel local. Administratorii provinciilor şi municipiilor pot face ajustări anuale mici, pentru a evita o redistribuire majoră pe o perioadă de cinci sau zece ani.

Legea privind relaţiile financiare specifică un număr de criterii generale care trebuie să fie luate în considerare în distribuirea fondurilor către administraţiile locale. Descrierea şi ponderea criteriilor sunt detaliate în reglementările comune publicate de Ministerul Afacerilor Interne şi Ministerul de Finanţe şi pot fi supuse unor modificări anuale. Calculul alocărilor individuale de la fondurile municipale şi provinciale urmează un proces similar.


Analiza de regresie nu este utilizată de către guvernele locale pentru a reflecta cheltuielile reale, deoarece acest lucru este considerat a limita discreţia lor în alocarea resurselor în funcţie de cerinţele   politice ale liderilor aleşi într-o anumită perioadă. În schimb, este utilizat un sistem de măsurători-cheie standard pentru analiza sarcinilor ce trebuie finanţate. 

Spania 

Spania este formată din 17 regiuni autonome. Termenul "comunitate autonomă" este folosit pentru a desemna o realitate geografică şi un nivel de guvern politic local. Ponderea populaţiei diferitelor regiuni este inegală.


Diferenţele sunt, de asemenea, substanţiale, în termeni de PIB, reflectând în mare măsură concentrarea mare de activitate economică în cele mai importante comunităţi autonome, Catalonia şi Madrid, care reprezintă împreună mai mult de 35% din PIB-ul total produs în Spania. 


Administraţia locală este formată din două niveluri administrative: municipii (aproximativ 8.000) şi provincii (50), municipalităţile fiind entităţile locale de bază.
	Nivel de guvernare
	Număr de unităţi
	Populaţie *2013

	Guvern central
	1
	39.270.000

	Regiuni autonome
	17
	267.900 - 7.040.600

	Provincii
	52
	94.100 - 5.081.000

	Municipalităţi
	8.050
	200 - 2.984.576



Distribuţia responsabilităţilor între diferitele niveluri de guvernare este reglementat de Constituţie, Statutele de autonomie a regiunilor, alte legi aprobate de parlamentele autonome. Acestea privesc:

• silvicultura, agricultura, creşterea animalelor şi pescuitul în apele interioare;

• urbanismul şi locuinţele;

• transporturile şi infrastructura;

• porturile şi aeroporturile fără activitate comercială;

• exploatarea hidraulică, canalele şi irigaţiile;

• protecţia mediului;

• conservarea patrimoniului, promovarea culturii şi a limbilor regionale;


• instituţiile de auto-guvernare;

• târgurile comerciale interne, promovarea sportului şi turismului;

• educaţie (managementul sistemului educaţional la toate nivelurile);

• sănătate (asistenţă medicală, la toate nivelurile).

În prezent, guvernele autonome primesc aproximativ 24% din totalul cheltuielilor publice. Procentul va ajunge la 30% în momentul în care se va realiza în întregime transferul către autorităţile locale a sistemului de educaţie şi sănătate. 

Finanţarea guvernelor autonome se realizează din două surse principale: veniturile din impozite şi cele din subvenţii, de la guvernul central. Veniturile fiscale reprezintă 25,90% din totalul resurselor autonome, fiind format din trei tipuri de impozite:


- impozite şi taxe proprii (4,02% din total), sume pentru care guvernele autonome au o capacitate completă de decizie;

- impozitele cedate (10,50%), care reprezintă un ansamblu de taxe de stat (impozit pe avere, pe succesiune şi transferuri fiscale, taxe de timbru şi impozitul pe jocuri de noroc); sumele realizate fiind atribuite guvernelor autonome. Administraţia fiscală a regiunii are responsabilitatea utilizării acestor sume;


- impozitul pe venit (partajat, în procent de 11,38%). Comunităţile autonome primesc 30% din impozitul pe venitul personal colectat. Acestea se bucură, de asemenea, de posibilitatea de a decide, pentru un interval limitat, de stabilirea ratei de impozitare.

Granturile reprezintă 72,80% din veniturile guvernului autonom, din care 63,44% provin de la guvernul central. Cele mai importante componente sunt:

 
- acordul necondiţionat (PIE) (21,50% din resursele autonome). Deşi este considerată o cotă ce provine din impozitele administraţiei centrale, în realitate este un grant cu caracter general, care este negociat la fiecare cinci ani. Suma corespunzătoare fiecărui guvern autonom se calculează din distribuirea întregii sume în conformitate cu o formulă în care ponderea fundamentală este reprezentată de numărul populaţiei;

- sumele pentru finanţarea serviciilor de sănătate şi servicii sociale (36,10%), care este o subvenţie condiţionată, distribuită guvernelor autonome tot în funcţie de ponderea populaţiei;

- fondul de compensare interteritorială (ICF) (1,55%). Este un grant condiţionat dedicat finanţării proiectelor de investiţii în regiunile cele mai sărace (este o sumă reprezentând circa 75% din media UE);

- fondurile europene (8,60%). 

Constituţia prevede că administraţiile locale trebuie să aibă venituri suficiente pentru exercitarea funcţiilor date în competenţa lor de către guvernul central. Cota pentru administraţia locală a crescut constant în ultimele trei decenii, fiind în prezent de aproximativ 20-25%.


Comunităţile autonome şi regiunile sunt responsabile pentru colectarea taxelor şi păstrează o parte din toate taxele guvernamentale naţionale colectate. Alte surse principale de venituri pentru regiunile sunt: taxele regionale, granturile naţionale şi subvenţiile.

Spre deosebire de comunităţile autonome, mai mult de 50% din veniturile totale al următorului nivel al administraţiei publice locale sunt derivate din taxele şi impozitele municipalităţilor şi provinciilor. Aceste structuri locale au dreptul la o parte din taxele guvernamentale naţionale. Transferurile realizate din aceste sume reprezintă o treime din veniturile totale ale municipalităţilor şi provinciilor. O parte din sumă reprezintă subvenţii generale destinat finanţării cheltuielilor curente, iar restul sunt subvenţii specifice pentru cheltuieli de cheltuieli de capital sau de operare.


Sistemul de repartizare a sumelor nu prevede egalizarea completă. În schimb, urmăreşte să ofere venituri suficiente administraţiilor locale îndeplinirea sarcinilor publice, în conformitate prevederile constituţionale. Cu toate acestea, metoda de alocare a fondurilor guvernamentale naţionale include o variabilă pentru nivelul de bogăţie/sărăcie a provinciei, care conduce la o marjă de 10% din sumă. Sistemul de transferuri încearcă să compenseze dezechilibrele între nevoile de cheltuieli specifice şi capacitatea de impozitare a provinciei autonome. Un al treilea criteriu este acela de a corecta dezechilibrele între furnizorii de servicii şi utilizatori (centrele urbane care oferă servicii extinse pentru zonele învecinate).
	Venituri  %
	Municipalităţi
	Provincii
	Comunităţi autonome

	Taxe
	48
	57
	16

	Granturi de la guvernul central
	36
	30
	70

	Împrumuturi
	12
	10
	11

	Taxe şi tarife de operare
	2
	2
	1

	Altele
	2
	1
	2



MAREA BRITANIE 

Formula complexă de transfer interguvernamental a fondurilor de la bugetul de stat către bugetele locale prevede egalizarea completă a sumelor în funcţie de diferenţele de nevoi, costuri şi resurse dintre regiuni.

Sistemul britanic operează într-un cadru în care există mari structuri sub-naţionale, în termeni de populaţie, acestea depinzând de randamentul impozitelor stabilite la nivel local, precum şi de gradul de colectare a impozitelor la nivel naţional.


Sumele sunt distribuite către bugetele locale fără nici o altă etapă intermediară. Valoarea subvenţiilor ţine seama de responsabilităţile autorităţilor pentru diferite servicii, existând diferenţe de detaliu în modul în care formula de transfer se aplică tipurilor de autorităţi locale. Cuantumul principalului grant transferat către bugetul local se acordă cu avizul Ministerului Mediului, Transporturilor şi Regiunilor. Alte departamente guvernamentale distribuie subvenţii specifice legate de serviciile lor. Totalul sumelor acordate este proporţional cu numărul populaţiei. 


Formula standard de evaluare a cheltuielilor ia în considerare variaţiile cheltuielilor autorităţilor, nivelul populaţiei, numărul de elevi, vârsta locuitorilor, densitatea populaţiei, lungimea drumurilor, indicatori de pierdere, variaţia costurilor cu forţa de muncă. Formulele se bazează în mare parte pe analiza statistică a cheltuielilor din anii anteriori. Cu toate acestea, datele pot fi influenţate de conducerile autorităţilor locale. 

Subvenţia generală oferă un stimulent indirect pentru eficienţă, iar autoritatea nu poate modifica cuantumul finanţării prin propriile decizii privind cheltuielile. Nivelul subvenţiilor generale este determinat în întregime de o formulă matematică, neexistând nici o ajustare în funcţie de „numele” autorităţilor individuale. Hotărârile cu privire la finanţarea bugetelor locale nu se aplică în cazul anumitor subvenţii specifice, situaţie în care autorităţile locale fac oferte, care sunt evaluate de ministerul de resort.


Finanţarea prin granturi este discutată în detaliu între oficialii administraţiei centrale şi locale. Având în vedere faptul că suma globală a subvenţiilor este fixă, autoritatea centrală poate modifica valoarea unei subvenţii pentru o provincie mai săracă, în detrimentul uneia mai bogate. 


Principala caracteristică a mecanismului de acordare a veniturilor (granturi) este aceea că estimează cheltuielile pe care fiecare autoritate locală ar trebui să o facă cu furnizarea de servicii, cu excepţia cheltuielilor de capital, pe următoarele considerente:


- funcţiile atribuite administraţiei locale;

- standardul care menţionează nevoile de servicii;

- tipurile de caracteristici locale care afectează costurile serviciilor;

- estimarea cheltuielilor standard.
	Nr.
	Tipul de cheltuieli
	Acoperirea din fonduri publice

	1. 
	Educaţie
	40%

	2. 
	Servicii sociale
	15%

	3.
	Poliţie 
	10%

	4. 
	Drumuri
	5%

	5.
	Incendii
	5%

	6.
	Datorii
	5%

	7.
	Alte servicii
	20%



Principalele subvenţii generale şi specifice sunt determinate anual. În prezent, există o politică stabilă în evaluarea cheltuielilor standard utilizate de administraţiile locale. Parlamentul aprobă formulele de calcul la începutul lunii februarie, iar primele bugete locale sunt stabilite la începutul lunii martie pentru exerciţiul financiar care începe la data de 1 aprilie.


Legislaţia naţională prevede cadrul pentru sistemul de finanţare general şi pentru subvenţiile specifice. Detaliile fac obiectul legislaţiei secundare, care este adoptată de provincii/municipalităţi.  


POLONIA 


La începutul anului 2000, autonomia fiscală a municipiilor se limita la categoria îngustă a taxelor şi impozitelor locale, care oferea un procent de 20% din veniturile bugetare totale (în medie 15,7% pentru oraşele cu statut de reşedinţă de judeţ, 21,8% pentru municipii, şi 16,4% pentru guvernele locale rurale). 


Potrivit bugetului oficial, PIT (impozitele pe venit personal) şi CIT (impozitele pe venit corporatist) sunt, de asemenea, tratate ca parte a veniturilor proprii, dar autorităţile locale nu au nici o competenţă de a decide cu privire la aceste venituri, ele trebuind să fie clasificate ca impozite partajabile. 


În cele mai multe cazuri rata maximă de partajare a impozitelor este stabilită de către Parlament (fiind ajustată anual cu valoarea inflaţiei), astfel încât consiliul local poate adopta o rată care este mai mică sau egală cu acest plafon impus. Consiliile locale şi primarii pot acorda scutiri de taxe la unele categorii de contribuabili. 

Politicile fiscale au impact asupra limitat asupra capacităţii cheltuielilor autorităţilor locale.


Următoarele taxe locale reprezintă venituri ale nivelului municipal:


1. Impozitele care sunt administrate şi colectate de către administraţia municipală


- impozitul pe proprietate;


- impozitul pe agricultură;


- impozitul pe mijloacele de transport;


- taxa pe pădure;


- impozitul plătit de către proprietarii de câini.

2. Impozitele percepute de administraţia fiscală naţională, administraţia locală având dreptul de a acorda scutiri şi reduceri de taxe.

- impozitul pe activităţile definite în dreptul civil;


- impozit pe moşteniri şi donaţii;


- impozitul pe întreprinderile mici.

3. Taxele administrate de localităţi cu caracter de impozite locale


- taxa turistică (percepută pentru turiştii cazaţi pe teritoriul respectiv);

- taxa de piaţă (vânzarea de produse);

- taxa pe exploatarea resurselor naturale.

Impozitul pe proprietate este cel mai important venit (peste 13% din veniturile totale municipale). 

Art. 7 din Legea privind taxele locale permite aplicarea mai multor scutiri de taxe, pentru proprietăţile utilizate de administraţia locală, ambasade străine, proprietăţile cu statut istoric, monumente, şcoli, universităţi, terenuri de sport. Problema fiscală a scutirilor acordată la nivel central este de multe ori o problemă politică fierbinte în dezbaterile dintre guvernul central şi cele locale. Astfel, guvernul central trebuie să compenseze pierderea de venituri cauzată de aceste scutiri sau să introducă noi derogări, pentru care trebuie să solicite acordul guvernelor locale.


Restul taxelor locale au o importanţă redusă. Taxa pe agricultură asigură doar 1,9% din totalul veniturilor bugetare (2,8% pentru guvernele locale din zonele rurale), fiind perceput pe terenul arabil.


Impozitul pe activităţi prevăzute de dreptul civil aduce puţin peste 1% din veniturile bugetare. Deoarece cele mai multe dintre randamentele fiscale sunt legate de tranzacţii pe piaţa de locuinţe sau de maşini second-hand, sumele încasate variază în funcţie de fluctuaţiile ciclice ale economiei. Veniturile din 2008 ale structurilor locale au fost aproape de două ori mai mari decât cele obţinute în anul ​​2012. 

Impozitul pe mijloacele de transport aduce doar 0,7% din veniturile totale municipale şi se percepe pe camioane (cu o capacitate de încărcare de peste 3,5 tone), autobuze şi remorci (cu o capacitate de încărcare de peste 7 tone). Impozitul a fost mult mai important până în 1998, când avea o pondere de 3%, atunci când taxa de oraş pentru maşini mici şi motociclete a fost înlocuit cu un impozit naţional ce a fost inclus în preţul benzinei
.


În timp ce cheltuielile consolidate din sectorul public au reprezentat 42% din PIB veniturile sale consolidate au atins nivelul de 40,4% din PIB (2008). După deducerea transferurilor interguvernamentale, administraţiile locale au colectat venituri de 6,1% din PIB (la bugetul de stat de 19,6% din PIB) 

Transferurile curente către administraţiile locale au reprezentat 44,8% din toate transferurile curente de la bugetul de stat. Aceste transferuri au constituit 21,1% din cheltuielile bugetului de stat, echivalente cu 4,6% din PIB.


În prezent, administraţiile locale au venituri proprii reprezentând aproximativ 55% din veniturile lor totale din impozitare, impozitul pe venitul personal şi impozitul pe profit (respectiv 36,4% şi 9,5% din veniturile proprii). Impozitul pe proprietate (17,2%) şi taxele pe tranzacţiile juridice (2,9%) au rămas cele mai importante taxe locale. 

Cea mai mare parte a cheltuielilor locale sunt pentru educaţie (30%), transporturi (16%), protecţia socială (13,6%), servicii publice generale (9,2%). Cheltuielile pentru investiţiile de capital sunt de aproximativ 20-25% din cheltuielile locale.

Sistemul de transfer interguvernamental al fondurilor are ca scop atingerea obiectivelor de care răspund structurile locale şi garantarea şi sporirea calităţii produselor şi serviciilor locale oferite de către administraţiile locale.


Transferurile reale de fonduri de la bugetul de stat sunt reglementate de Legea privind veniturile administraţiei locale (2004). De la acea dată plăţile de egalizare se realizează pentru toate entităţile: municipalităţi, regiuni, judeţe. 
GERMANIA
Art. 65 din Legea fundamentală stabileşte responsabilitatea primară a Cancelarului Federal în stabilirea orientărilor generale ale politicilor, sub rezerva faptului că fiecare ministru federal conduce afacerile departamentului său în mod independent şi pe propria răspundere. Guvernul Federal, ca întreg, rezolvă diferenţele de opinie dintre miniştrii federali, acesta având o responsabilitate ce se limitează formal la zona de soluţionare a litigiilor şi de a se ajunge la poziţii consensuale de guvernare, mai degrabă decât de a decide în domenii-cheie ale strategiei guvernamentale (rol rezervat cancelarului federal) sau privind politicile sectoriale specifice (rol rezervat pentru ministrul de resort)
.

Un dezavantaj al programelor şi declaraţiilor politice generale este acela că acestea nu sunt neapărat concepute pentru a fi aliniate cu structura bugetului anual. Prin urmare, factorii de decizie politică şi tehnocraţii se confruntă cu provocări în evaluarea cu exactitate a resurselor ce trebuie alocate în bugetul anual, fapt ce ar trebui să reflecte priorităţile politice, precum şi de a decide modul în care aceste resurse pot fi cel mai bine prioritizate şi realocate atunci când este necesar. Un punct de plecare în abordarea acestor provocări este o specificaţie politică clară pe termen mediu. 

Cancelaria Federală se compune din şase direcţii politice, care sunt la rândul lor defalcate pe grupuri şi unităţi. În afară de consilierea pe care Cancelarul federal o realizează în guvern la nivel strategic, acelaşi lucru este realizat de unităţile „oglindă” ale diferitelor ministere şi agenţii federale, într-un mod analog. Coordonarea între centrul de guvernare şi diferitele componente ale guvernului este facilitat prin biroul Ministrului Federal al Cancelariei Federale. 
Având în vedere rolul Cancelarului Federal, Ministrul Federal are ca sarcină principală pregătirea reuniunilor de cabinet şi convocarea reuniunilor secretarilor de stat ai diferitelor ministere pentru rezolvarea problemelor restante.

Cancelaria Federală este factorul de decizie cel mai important în susţinerea angajamentul politic privind conceperea bugetului.

	Structură

	Nivel de guvernare
	Număr de unităţi
	Populaţie *2013

	Guvern federal
	1
	82.037.011

	Landuri 
	16
	667.965 - 17.975.566

	Districte rurale (Landkreise)
	323
	51.800 - 662.300

	Districte urbane
	112
	36.015 - 1.216.467

	Municipalitiăţi 
	14.987
	1.000 - 500.000


Germania este o Republică federală, potrivit Constituţiei, cu un nivel regional puternic, landurile având o autonomie semnificativă în relaţiile de guvernare cu celelalte două niveluri inferioare aflate pe teritoriile lor. Reunificarea cu Germania de Est în 1991 a necesitat un sprijin financiar şi tehnic considerabil, prin crearea a cinci noi landuri şi sistematizarea numeroaselor judeţe mici şi municipii existente.

Distribuţia veniturilor de la bugetul naţional este un sistem complex, bazat pe alocarea cotelor majore de impozite între guvernul federal, state şi municipalităţi, precum şi a transferurilor financiare suplimentare, acolo unde este necesară egalizarea sumelor. Stabilitatea este asigurată prin stabilirea cotelor de impozitare pentru o perioadă mai mare de timp, în prezent 3 ani. 
Alocarea unor sume de la bugetul federal la un nivel inferior este reglementată de principiul de finanţare enunţat de art. 104 alin. 2 din Constituţie, care prevede că în cazul în care statele au obligaţia de a acţiona în numele guvernului federal, acesta trebuie să asigure fondurile necesare. Egalizarea resurselor între state este, de asemenea, prevăzută în Constituţie (art. 107). Diferenţele de capacitate financiară dintre landuri sunt echilibrate de aşa-numitele ”offset orizontale” care sunt realizate parţial prin alocarea de fonduri în cuantumuri diferite din taxa TVA, iar atunci când este cazul prin fonduri suplimentare de la bugetul federal. Un proces similar de egalizare orizontală între municipalităţi se desfăşoară în cadrul fiecărui land. În plus, compensarea se poate realiza şi pe verticală între statul federal, landuri şi municipii. 

Tabelul de mai jos evidenţiază principalele surse de venituri pentru fiecare nivel de guvernare sub-naţional. Trebuie remarcat faptul că nivelul de creditare al guvernelor locale poate varia semnificativ de la an la an:
	Sursa de venituri (%)
	Landuri
	Guverne locale

	Taxe
	65
	30

	Finanţări
	15
	20

	Transferuri
	5
	10

	Credite
	5
	5

	Altele
	10
	35


Obiectivul de redistribuire a sumelor de la bugetul federal este acela de a asigura un nivel uniform de trai al cetăţenilor. În scopul de a egaliza veniturile, 75% din impozitul pe TVA, rezervat pentru landuri, se distribuie în funcţie de numărul de locuitori. Restul de 25% este distribuit asimetric între state pentru a asigura egalizarea până la un nivel de 95% din media federală. Formula de distribuţie relevă capacitatea de impozitare a landului ajustată pentru necesităţi speciale, în comparaţie cu media naţională, înmulţită cu media ponderată a populaţiei în zonele cele mai dens populate. Determinarea gradului de necesităţi speciale conduce la faptul că landurile mai bogate pot sprijini landurile mai slabe din punct de vedere financiar fără intervenţia guvernului federal. 

Metodele de egalizare pe orizontală şi verticală în cadrul fiecărui land variază şi sunt stabilite prin legislaţia proprie. În practică, dezechilibrele financiare sunt calculate prin stabilirea indicatorului de necesităţi speciale, în funcţie de numărul relativ de locuitori, densitatea populaţiei şi alte criterii, precum şi capacitatea de generare de venituri locale, pe baza unei rate de impozitare medie. Municipalităţile pot primi venituri de care pot dispune liber, dar care trebuie să fie utilizate în scopuri speciale (situaţie comparabilă cu acordarea de subvenţii specifice pentru echilibrarea bugetară), precum  şi venituri pentru proiecte speciale (de multe ori comparabile cu subvenţiile de capital pentru investiţii).
FINLANDA

Finlanda este o stat unitar cu doar două niveluri de guvernare: central şi local. 
	Nivele de guvernare
	Număr de unităţi
	Populaţie
	Arie 

	Guvern naţional
	1
	5.159.646
	338.144,53 km2

	Municipalităţi 
	452
	131-539.363
(medie: 11.362)
	5,9-15.172,8 km2
(medie: 662,15 km2)


Subvenţiile guvernamentale primite de o autoritate locală conţin atât sumele necesare funcţionării sale, cât şi o componentă de egalizare a resurselor. Aceasta din urmă ia în considerare o serie de factori, inclusiv mărimea populaţiei, structura demografică, numărul de utilizatori ai serviciilor municipale şi alte circumstanţe speciale, cum ar fi o populaţie mică sau dispersată, nivelul şomajului, numărul de insule, etc. Tipul şi ponderea criteriilor sunt negociate între ministere şi Asociaţia finlandeză a autorităţilor locale şi regionale.

Componenta de egalizare a resurselor urmăreşte să egalizeze diferenţele economice între autorităţile locale şi are la bază venitul total impozabil al fiecărui municipiu. Toate municipalităţile cu un venit pe cap de locuitor al impozitului municipal, cu un procent mai mic de 90% din media naţională, va primi subvenţia respectivă de egalizare. Municipalităţile care obţin un venit din impozit peste 90% din media naţională este redus cu 40% din suma care depăşeşte procentul de 90%. Practic, are loc transferul între municipalităţi şi nu de la bugetul de stat. 

Există, de asemenea, diverse subvenţii pentru investiţii. În situaţii excepţionale, administraţiile locale pot acorda ajutoare din fonduri guvernamentale naţionale pentru a acoperi dificultăţile financiare temporare sau pentru a acoperi alte costuri.

